Luka Doncic haltraði af velli í nótt . AFP Miami Heat vann 122 : 118 - sigur á Dallas Mavericks í framlengdum spennuleik í NBA-deildinni í körfuknattleik í nótt . Slóvenska stórstjarnan Luka Doncic þurfti að fara meiddur af velli í fyrsta leikhluta og gengu gestirnir frá Miami á lagið . Eftir að Doncic fór af velli með tognaðan ökkla komst Miami mest 24 stigum yfir en Jimmy Butler var atkvæðamestur í liðinu , skoraði 27 stig . Heimamenn náðu hins vegar að kreista fram framlengingu en þar urðu þeir að lokum að játa sig sigraða . Tim Hardaway var stigahæstur í liði Dallas með 28 stig og þá skoraði Kristaps Porzingis 22 stig og tók 14 fráköst . Meiðsli Doncic eru ekki talin alvarleg en það er nær öruggt að hann missir af leiknum gegn Milwaukee Bucks á mánudaginn . Það munar um það en Milwaukee vann sinn átjanda leik í röð í nótt , 125 : 108 gegn Cleveland Cavaliers . Giannis Antetokunmpo skoraði 29 stig fyrir Milwaukee-liðið sem er algjörlega óstöðvandi um þessar mundir og Khris Middleton bætti við 24 stigum . Liðið er efst í austurdeildinni með 24 sigra í 27 leikjum .